**Exkurzia Štrasburg**

Na začiatku mája sme my - študenti nášho gymnázia mali možnosť navštíviť Európsky parlament v Štrasburgu. Cesta sa mohla uskutočniť vďaka pozvaniu pána Michala Wiezika, poslanca Európskeho parlamentu, ktorý ešte pred 2 rokmi navštívil našu školu a mal besedu so študentami o problémoch životného prostredia. Exkurzia sa uskutočnila v dňoch 2. mája až 5. mája 2022. Do parlamentného mesta Štrasburg cestovali triedy 3. až 5. ročníka. Hoci cesta autobusom trvala celú noc a bola náročná, mesto Štrasburg nás očarilo. Keď sme dorazili na miesto, dostali rozchod v meste . Pozreli sme si nejaké pamiatky, hlavne slávnu katedrálu Notre Dame. Prešli sme si centrum mesta, videli veľa krásnych francuzkých ulíc. Poobede sme sa vybrali na miesto určenia, do parlamentu. Videli sme rokovanie v priamom prenose v rokovacej sále a mali možnosť si ho aj vypočuť so slovenským prekladom. Potom sa nám venovali pracovníci Európskeho parlamentu, od ktorých sme dostali veľa informácií o fungovaní Európskej únie a Európskeho parlamentu. Nasledoval rozhovor s pánom poslancom Hojsíkom, ktorý nám povedal veľa zaujímavých informácii o svojej práci v parlamente a o problémoch životného prostredia. Hlavným bodom programu bol rozhovor s pánom poslancom Wiezikom. Rozprával nám na témy zelenej energie, budúcnosti našej planéty z environmentálneho hľadiska, keďže je to jeho hlavná agenda. Bolo to pre nás veľmi prínosné a obohacujúce. Druhý deň sme mali čas na prehliadku mesta. Absolvovali sme plavbu loďou, kde sme mohli obdivovať nielen historické pamiatky, ale aj moderné stavby. Mali sme tiež čas užiť si mesto, nakúpiť darčeky, vychutnať si atmosféru Francúzska. A potom neostávalo nič iné, len sa rozlúčiť s týmto krásnym mestom a vydali sme sa na cestu domov.

Radi by sme sa poďakovali pánovi poslancovi za to, že nám umožnil stráviť tieto príjemné chvíle v tomto krásnom meste, a hlavne spoznať o trošku viac prácu našich poslancov v Európskom parlamente.